BESLUTNING(1)

om situationen i Angola

Den Paritetiske Forsamling AVS-EU,

- forsamlet i Nassau (Bahamas) den 11.- 14. oktober 1999,

- der henviser til sine tidligere beslutninger om Angola,

- der henviser til EU's erklæring af 22. juli 1999,

- der henviser til FN's Sikkerhedsråds relevante resolutioner om Angola,

- der henviser til OAU's og SADC's relevante beslutninger,

A. der dybt beklager den genopblussede borgerkrig i Angola, som Savimbi og hans styrker stort set er ansvarlig for, idet dennes militære aktioner hovedsagelig har været målrettet mod civilbefolkningen og har resulteret i hundreder af døde og sårede og fordrivelse af tusinder af andre, hvorved der er blevet fremprovokeret en meget foruroligende humanitær situation,

B. der henviser til FN's Sikkerhedsråds resolutioner, hvori UNITA bebrejdes og fordømmes for ikke at have gennemført Lusaka-aftalen, og til den derpå følgende forværring af den politiske og militære situation i Angola,

C. der henviser til, at det eneste håb om en varig fred i Angola ligger i en politisk løsning, der indebærer fuldstændig og betingelsesløs gennemførelse af de relevante resolutioner fra FN's Sikkerhedsråd,

D. der er dybt foruroliget over, at antallet af flygtninge og fordrevne er vokset dramatisk som følge af de seneste genopblussede fjendtligheder med en deraf følgende risiko for størstedelen af befolkningens liv og velbefindende,

E. der henviser til, at Angolas befolkning lever i dyb fattigdom trods landets store naturressourcer, som anvendes til finansiering af konflikten,

1. fordømmer kraftigt genoptagelsen af krigen, hvilket er et alvorligt tilbageslag for fredsprocessen; kræver, at der udvises streng overholdelse af Lusaka-protokollen og FN's Sikkerhedsråds resolutioner om Angola, særligt med hensyn til demilitarisering og fuldstændig, øjeblikkelig og overvåget hjemsendelse af Jonas Savimbis styrker og respekt for forfatningen og de demokratiske institutioner, som er det eneste grundlag for en retfærdig løsning, der vil gøre det muligt for Angolas befolkning at leve i fred under et demokratisk styre;

2. opfordrer Savimbi og hans styrker til at standse deres militære virksomhed og utvetydigt demonstrere, at de helhjertet vil genoptage dialogen med Angolas regering på grundlag af Lusaka-protokollen og FN's Sikkerhedsråds resolutioner, idet de sanktioner, som FN allerede har vedtaget, vil blive styrket, hvis dette ikke sker; opfordrer i den forbindelse regeringen til at reagere positivt på enhver aktion fra UNITAs side, som kunne fremme en afslutning af krigen;

3. opfordrer FN og EU til at opretholde et stærkt internationalt pres på Savimbi, og opfordrer EU, dens medlemsstater og AVS-staterne til at samarbejde fuldt ud med FN's Sikkerhedsråds udvalg og dets to ekspertpaneler, navnlig i deres forsøg på at indsamle oplysninger, sikre gennemførelsen af alle sanktioner og styrke kontrollen med diamanthandelen, der har sit centrum i London og Antwerpen;

4. opfordrer Kommissionen til i samarbejde med medlemsstaterne at gennemføre en undersøgelse af gennemførelsen af sanktioner, og især af, hvordan diamanthandelen foregår, og opfordrer den kraftigt til at yde støtte til arbejdet med at overvåge gennemførelsen af sanktioner ved Angolas grænser;

5. glæder sig over den nylige genoprettelse af en beskeden FN-tilstedeværelse i Angola og genbekræfter, at den er af den opfattelse, at en fortsat FN-tilstedeværelse i Angola, herunder også en menneskerettighedskomponent, kan medvirke væsentligt til national forsoning uden at få indvirkning på de undersøgelser, der søger at fastslå det politiske og strafferetlige ansvar for menneskerettighedskrænkelserne;

6. glæder sig over den aftale, der blev undertegnet for nylig, mellem Angolas regering og Verdensfødevareprogrammet (WFP), og opfordrer den angolanske regering og navnlig Savimbi og hans styrker, til fuldt ud at respektere menneskerettighederne og samarbejde med humanitære organisationer i forbindelse med ved leverancer af nødhjælpsforsyninger og garantere nødhjælpsorganisationernes personales sikkerhed og bevægelsesfrihed samt betingelsesløs adgang til de nødlidende;

7. fordømmer brugen af personelminer i Angola, og anmoder EU om at yde støtte til minerydning som en nødhjælpsforanstaltning, navnlig på baggrund af deres massive spredning i de seneste måneder;

8. opfordrer EU-medlemsstaterne, FN og det internationale samfund i almindelighed til fortsat at yde humanitær bistand til Angola, og anmoder Kommissionen om at stille de nødvendige midler til rådighed til at afhjælpe den humanitære krise, der er opstået gennem den nye strøm af flygtninge og fordrevne, og at yde støtte til minerydningsoperationer;

9. pålægger sine formænd at sende denne beslutning til AVS-EU-Rådet, Kommissionen, FN's Sikkerhedsråd, OAU og UNITA.

(1) Vedtaget af Den Paritetiske Forsamling AVS-EU den 14. oktober 1999 i Nassau (Bahamas).